text: РЕГЛАМЕНТ ЗА ИЗПЪЛНЕНИЕ (ЕС) № 405/2013 НА КОМИСИЯТА
  от 2 май 2013 година
  за откриване и управление на тарифни квоти на Съюза за селскостопански продукти с произход от Перу
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Решение 2012/735/ЕС на Съвета от 31 май 2012 г. за подписване от името на Съюза и за временно прилагане на Споразумението за търговия между Европейския съюз и неговите държави членки, от една страна, и Колумбия и Перу, от друга страна (1), и по-специално член 6 от него,
  като има предвид, че:
  (1)
  С Решение 2012/735/ЕС Съветът разреши да се подпише от името на Съюза Споразумението за търговия между Европейския съюз и неговите държави членки, от една страна, и Колумбия и Перу, от друга страна („споразумението“). Съгласно Решение 2012/735/ЕС споразумението се прилага временно до приключване на процедурите за неговото сключване. То се прилага временно от 1 март 2013 г.
  (2)
  Раздел Б, подраздел 2 от допълнение 1 към приложение I към Споразумението се отнася за графика за премахване на митата на ЕС страната по споразумението за стоки с произход от Перу. За известен брой конкретни продукти в него е предвидено да се прилагат тарифни квоти. Поради това е необходимо да се открият тарифни квоти за тези продукти.
  (3)
  Тарифните квоти следва да се управляват от Комисията въз основа на принципа „пръв пристигнал - пръв обслужен“ в съответствие с Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (2).
  (4)
  За да се получи правото да се ползват тарифните отстъпки, следва да се представи пред митническите органи съответното доказателство за произход, предвидено в споразумението.
  (5)
  Приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (3), изменено с Регламент за изпълнение (ЕС) № 927/2012 на Комисията (4), съдържа нови кодове по КН, които са различни от тези в споразумението. Ето защо новите кодове следва да се включат в приложението към настоящия регламент.
  (6)
  Тъй като споразумението поражда действие от 1 март 2013 г., настоящият регламент следва да се прилага от същата дата.
  (7)
  Мерките, предвидени в настоящия регламент, са в съответствие със становището на Комитета по Митническия кодекс,
  ПРИЕ НАСТОЯЩИЯ РЕГЛАМЕНТ:
  Член 1
  Откриват се тарифни квоти на Съюза за стоките с произход от Перу, които са посочени в приложението.
  Член 2
  В рамките на съответните тарифни квоти по приложението към настоящия регламент се суспендират митата за внос в Съюза на стоките с произход от Перу, които са посочени в приложението.
  Член 3
  Тарифните квоти в приложението се управляват от Комисията в съответствие с членове 308а - 308в от Регламент (ЕИО) № 2454/93.
  Член 4
  Настоящият регламент влиза в сила на третия ден след публикуването му в Официален вестник на Европейския съюз.
  Той се прилага от 1 март 2013 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 2 май 2013 година.